Președintele ucrainean Volodimir Zelenski a calificat drept "îngrozitor" atacul armat asupra premierului slovac Robert Fico.
"Condamnăm cu fermitate acest act de violență împotriva șefului de guvern al statului nostru partener vecin. Trebuie depuse toate eforturile pentru a ne asigura că violența nu devine o normă în nicio țară, formă sau sferă", a scris Volodimir Zelenski într-o postare pe X miercuri.
"Sperăm sincer ca Robert Fico să se recupereze curând și ne exprimăm solidaritatea cu poporul slovac", a continuat Volodimir Zelenski.
A fost împușcat de mai multe ori, viața îi este pusă în pericol
Premierul slovac Robert Fico a fost împușcat și a fost transportat la spital. Potrivit primelor informații, patru focuri de armă au fost trase și cel puțin un glonț l-a lovit pe premier în abdomen, potrivit Sky News. Robert Fico făcea o baie de mulțime la finalul unei ședințe de guvern. Victima a fost evacuată din piață cu mașina echipei sale de securitate și apoi a fost transportată la spital cu un elicopter.
Jurnaliștii slovaci susțin că atacatorul este un bărbat de 71 de ani din Slovacia. El este audiat de anchetatori. Parlamentul Slovaciei se întrunește în regim de urgență pentru a analiza situația. Președinta Slovaciei, Zuzana Caputova, s-a declarat „șocată” de incident, a condamnat atacul „brutal” și i-a urat însănătoșire rapidă lui Fico.
Incidentul a avut loc la Handlova, o localitate situată la aproximativ 150 de kilometri nord-est de capitala Bratislava.